
[bookmark: TextBodyBegin]Europski parlament,
–	uzimajući u obzir Nacrt provedbene odluke Komisije o financiranju godišnjeg akcijskog plana u korist Ujedinjene Republike Tanzanije za 2026. (D115284/01),
–	uzimajući u obzir Uredbu (EU) 2021/947 Europskog parlamenta i Vijeća od 9. lipnja 2021. o uspostavi Instrumenta za susjedstvo, razvoj i međunarodnu suradnju – Globalna Europa, izmjeni i stavljanju izvan snage Odluke br. 466/2014/EU Europskog parlamenta i Vijeća te stavljanju izvan snage Uredbe (EU) 2017/1601 Europskog parlamenta i Vijeća i Uredbe Vijeća (EZ, Euratom) br. 480/2009[footnoteRef:2] (Uredba o Instrumentu NDICI – Globalna Europa), a posebno njezin članak 25., [2:  	SL L 209, 14.6.2021., str. 1., ELI: http://data.europa.eu/eli/reg/2021/947/oj.] 

–	uzimajući u obzir mišljenje od 20. svibnja 2026. koje je iznio odbor naveden u članku 45. Uredbe (EU) 2021/947,
–	uzimajući u obzir članak 11. Uredbe (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije[footnoteRef:3], [3:  	SL L 55, 28.2.2011., str. 13., ELI: http://data.europa.eu/eli/reg/2011/182/oj.] 

–	uzimajući u obzir Rezoluciju Europskog parlamenta od 27. studenoga 2025. o Nacrtu provedbene odluke Komisije o financiranju godišnjeg akcijskog plana u korist Ujedinjene Republike Tanzanije za 2025.[footnoteRef:4], [4:  	Usvojeni tekstovi, P10_TA(2025)0314.] 

–	uzimajući u obzir Rezoluciju Europskog parlamenta od 27. studenoga 2025. o ubojstvima nakon izbora i pogoršanju stanja ljudskih prava u Tanzaniji, uključujući slučaj zatvorenog oporbenog čelnika Tundua Lissua,
–	uzimajući u obzir Rezoluciju Europskog parlamenta od 8. svibnja 2025. o uhićenju i riziku od pogubljenja Tundua Lissua, predsjednika stranke Chadema, glavne oporbene stranke u Tanzaniji,
–	uzimajući u obzir članak 115. stavke 2. i 3. Poslovnika,
–	uzimajući u obzir zajedničke rasprave Odbora za vanjske poslove i Odbora za razvoj u skladu sa člankom 59. Poslovnika,
–	uzimajući u obzir prijedlog rezolucije Odbora za vanjske poslove i Odbora za razvoj,
A.	budući da je Komisija u studenome 2025. obustavila postupak donošenja Nacrta provedbene odluke o financiranju godišnjeg akcijskog plana u korist Ujedinjene Republike Tanzanije za 2025. zbog zabrinutosti koju je izrazio Europski parlament;
B.	budući da je 20. svibnja 2026. revidirani Nacrt provedbene odluke Komisije predstavljen odboru Instrumenta za susjedstvo, razvoj i međunarodnu suradnju;
C.	budući da se u revidiranom Nacrtu provedbene odluke Komisije zadržava isti ukupni iznos i uglavnom iste mjere kao u prethodnom nacrtu odluke, te se istodobno predlaže da bi se provedba trebala odvijati uglavnom neizravnim upravljanjem, a ne izravnom proračunskom potporom tanzanijskim vlastima;
D.	budući da je 23. travnja 2026. nacionalno istražno povjerenstvo Tanzanije u okviru istrage nasilja u vezi s izborima održanima 29. listopada 2025. potvrdilo da je najmanje 518 osoba poginulo, ali je propustilo identificirati odgovorne, čime je otežana odgovornost i pravda za žrtve, te nije objavilo svoje nalaze; 
E.	budući da su tanzanijske vlasti u svibnju 2026. odbile posjet izaslanstva Pododbora Europskog parlamenta za ljudska prava;
F.	budući da je Tundu Lissu, vođa stranke Chadema, glavne oporbene stranke u Tanzaniji, pritvoren više od jedne godine i da se suočava s politički motiviranim optužbama koje imaju ozbiljne pravne posljedice, uključujući smrtnu kaznu;
G.	budući da tanzanijska vlada nije ispunila nijedan od zahtjeva koje je Europski parlament iznio u svojim rezolucijama od 8. svibnja i 27. studenoga 2025., uključujući, među ostalim, poziv na trenutačno i bezuvjetno puštanje na slobodu članova oporbe, poboljšanje stanja ljudskih prava i osnivanje neovisnog i nepristranog međunarodnog istražnog povjerenstva za istragu poslijeizbornog nasilja;
H.	budući da Komisija i Europska služba za vanjsko djelovanje nisu učinkovito dokazale da su riješile stvarne probleme koji su doveli do prigovora u studenome 2025.;
1.	smatra da Nacrt provedbene odluke Komisije prekoračuje provedbene ovlasti predviđene Uredbom (EU) 2021/947;
2.	smatra da Nacrt provedbene odluke Komisije nije u skladu s pravom Unije jer je nespojiv s ciljem Uredbe (EU) 2021/947;
3.	smatra da se u Nacrtu provedbene odluke Komisije ne uzima na odgovarajući način u obzir zabrinutost koju je Europski parlament izrazio u svojoj rezoluciji od 27. studenoga 2025.;
4.	žali zbog toga što Komisija ni ovaj put nije obustavila postupak donošenja Nacrta provedbene odluke nakon što ju je Europski parlament obavijestio o pitanjima koja ga zabrinjavaju; žali zbog toga što Komisija i ESVD nisu uzeli u obzir zabrinutost koju je Europski parlament izrazio u svojim rezolucijama o Tanzaniji;
5.	poziva Komisiju da povuče svoj Nacrt provedbene odluke i da Odboru podnese novi nacrt, osiguravajući pritom da nove promjene ne utječu negativno na uključivo pružanje osnovnih usluga stanovništvu, zaštitu ljudskih prava i demokracije ili potporu organizacijama civilnog društva;
6.	nalaže svojoj predsjednici da ovu Rezoluciju proslijedi Vijeću i Komisiji te vladama i parlamentima država članica.

